कांग्रेस को यह स्मरण रखना चाहिए कि हिन्दू और हिंदुत्व की पिच(खेलने का मैदान) भाजपा की है और वहीं इस पर करिश्माई बोलिंग, बैटिंग और क्षेत्ररक्षण करने में माहिर है। कांग्रेस या अन्य किसी दल को इस पर खेलने से बचना चाहिए। मरहूम इंदिरागांधी या राजीवगांधी ने भी जब इस पिच पर खेलने का प्रयास किया तभी कांग्रेस कमजोर हुई और भाजपा शक्तिशाली। इंदिरा के पास अनुभव और एक व्यक्तित्व था जबकि राजीव के पास विरासत और सहानुभूति और दोनों ही हिन्दू और हिंदुत्व के मुद्दे पर पिछड़ गए थे। ऐसे में बिना किसी अनुभव, व्यक्तित्व और सहानुभूति के राहुल अपने नौसीखिये सिपहसलारों के साथ चुनावी समर में कैसे विजय पाएंगे यह देखने की बात होगी।